Lieta C‑416/15

Selena România SRL

pret

Direcția Generală Regională a Finanțelor Publice (DGRFP) București

(Curtea de Apel Bucureşti lūgums sniegt prejudiciālu nolēmumu)

“Lūgums sniegt prejudiciālu nolēmumu — Tirdzniecības politika — Regula (EK) Nr. 1225/2009 — 13. pants — Apiešana — Īstenošanas regula (ES) Nr. 791/2011 — Ķīnas Tautas Republikas izcelsmes stikla šķiedras sieta audumi — Antidempinga maksājumi — Īstenošanas regula (ES) Nr. 437/2012 — Nosūtīšana no Taivānas — Izmeklēšanas uzsākšana — Īstenošanas regula (ES) Nr. 21/2013 — Antidempinga maksājuma paplašināta attiecināšana — Piemērojamība laikā — Princips par nepiemērošanu ar atpakaļejošu spēku — Kopienas Muitas kodekss — Ievedmuitas nodokļa pēcmuitošanas piedziņa”

Kopsavilkums – Tiesas (devītā palāta) 2016. gada 30. jūnija spriedums

Kopēja tirdzniecības politika – Aizsardzība pret dempinga praksi – Apiešana – Antidempinga maksājuma paplašināta attiecināšana – Piemērošana laikā – Galīgā antidempinga maksājuma piemērošana ar atpakaļejošu spēku importam, kas laists brīvā apgrozībā Savienībā pirms regulas, ar ko uzsāk izmeklēšanu par pasākumu apiešanu un nosaka šāda importa reģistrāciju, spēkā stāšanās – Robeža – Pēcmuitošanas pārbaudes beigās atklāta izcelsmes sertifikātu neprecizitāte

(Padomes Regulas Nr. 2913/92 26. pants, Padomes Regulas Nr. 1225/2009 10. panta 1. punkts, 13. panta 1. un 3. punkts, 14. panta 5. punkts, Padomes Regulas Nr. 21/2013 1. panta 1. un 2. punkts; Komisijas Regula Nr. 437/2012)

Īstenošanas regulas Nr. 21/2013, ar kuru konkrētu Ķīnas Tautas Republikas izcelsmes stikla šķiedras sieta audumu importam ar Īstenošanas regulu (ES) Nr. 791/2011 noteikto galīgo antidempinga maksājumu attiecina arī uz konkrētu stikla šķiedras sieta audumu importu, ko nosūta no Taivānas un Taizemes, neatkarīgi no tā, vai tam ir vai nav deklarēta Taivānas un Taizemes izcelsme, 1. panta 1. punkts ir interpretējams tādējādi, ka galīgais antidempinga maksājums, kura piemērošanas joma ar šo normu ir paplašināta, nav piemērojams ar atpakaļejošu spēku precēm, kas nosūtītas no Taivānas un laistas brīvā apgrozībā Savienībā pēc Īstenošanas regulas (ES) Nr. 791/2011 spēkā stāšanās datuma, bet pirms Regulas Nr. 437/2012, ar ko sāk izmeklēšanu par tādu antidempinga pasākumu iespējamo pasākumu apiešanu, kuri ar Īstenošanas regulu Nr. 791/2011 noteikti importam, ko veic no Taivānas un Taizemes, un par šāda importa reģistrāciju, stāšanās spēkā. Tomēr antidempinga maksājums, kas ieviests ar sākotnējās Īstenošanas regulas Nr. 791/2011 1. panta 1. punktu, ir piemērojams šādu preču importam, ja ir konstatēts, ka, kaut arī tās ir sūtītas no Taivānas un deklarētas ar šīs valsts izcelsmi, šīm precēm patiesībā ir Ķīnas Tautas Republikas izcelsme.

Konkrētāk, no antidempinga pamatregulas Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, 13. panta 3. punkta izriet, ka pasākumu apiešanas gadījumā jau noteikto galīgo pasākumu darbības jomas paplašinājums stājas spēkā dienā, kad saskaņā ar pamatregulas 14. panta 5. punktu tika ieviesta obligātā reģistrācija.

Lai arī Regulas Nr. 1225/2009 10. panta 1. punktā ir nostiprināts antidempinga pasākumu atpakaļejoša spēka aizlieguma princips, jo šie pasākumi principā var tikt piemēroti vienīgi attiecībā uz ražojumiem, kas brīvā apgrozībā laisti pēc dienas, kurā ir stājusies spēkā regula, ar ko ievieš šos pasākumus, vairākos pamatregulas noteikumos ir paredzētas atkāpes no šā principa.

Līdz ar to antidempinga maksājums, kura piemērošanas joma ir paplašināta ar Īstenošanas regulas Nr. 21/2013 1. panta 1. punktu, nav piemērojams ar atpakaļejošu spēku importam, kas ir veikts pirms regulas Nr. 437/2012, ar ko uzsāk izmeklēšanu par pasākumu apiešanu, spēkā stāšanās, proti, pirms imports var tikt reģistrēts saskaņā ar šo regulu.

Tomēr šāda interpretācija nav šķērslis tam, ka galīgais antidempinga maksājums, kas ieviests ar sākotnējo regulu Nr. 791/2011, ir piemērojams šādam importam, ja pēc vēlākas pārbaudes tiek konstatēts, ka minētajam importam patiesībā ir Ķīnas Tautas Republikas izcelsme.

Kā tas izriet no Regulas Nr. 2913/92 par Kopienas Muitas kodeksa izveidi 26. panta, kaut arī Savienības tiesiskajā regulējumā ir paredzēts, ka preču izcelsme ir jāpamato ar iesniegtu dokumentu, šī dokumenta iesniegšana nav šķērslis tam, ka nopietnu šaubu gadījumā muitas iestādes var prasīt papildu pamatojumus, lai nodrošinātu, ka norādītā izcelsme patiešām atbilst normām, kādas šajā jomā ir noteiktas Savienības tiesiskajā regulējumā. Pēcmuitošanas pārbaudes mērķis ir pārbaudīt izcelsmes sertifikātā norādītās izcelsmes patiesumu.

No minētā izriet, ka fakts, ka precēm ir pievienoti izcelsmes sertifikāti, nav apstāklis, kas var būt šķērslis maksājumu, kādi ir jāveic, iekasēšanai par šo preču importu, ja pēc šī importa šie sertifikāti ir izrādījušies neprecīzi, un tas ir jāpārbauda valsts tiesai.

(sal. ar 29., 30., 32.–34., 36–39. punktu un rezolutīvo daļu)